Il-Papa Emeritu Benedittu XVI qal li jinsab ħerqan biex jerġa' jiltaqa mal-ħbieb tiegħu fil-ħajja ta' dejjem. Dan qalu f'ittra li ntbagħtet lill-midja Ġermaniża fejn tkellem fuq il-mewt ta' Rev. Gerhard Winkler li kien wieħed mill-akbar ħbieb tal-Papa Benedittu XVI. Rev. Winkler kien qassis u kollega tal-Papa, li twieled bl-isem Joseph Ratzinger, li ħadmu bħala lekċerers fl-Università ta' Regensburg fis-snin 70. "Mill-kollegi u ħbieb kollha tiegħi, hu kien l-aktar wieħed qrib tiegħi. Issa li mar għall-ħajja ta' dejjem, se jsib ħafna ħbieb jistennew. Nispera li ningħaqad magħhom dalwaqt," qal il-Papa Emeritu fl-ittra. Hu kompla jgħid li, flimkien mal-komunità monastika f'Wilhering, kien qed jitlob għalih. Il-Papa Benedittu XVI kien il-Papa bejn l-2005 u l-2013 u kien l-ewwel Papa li rriżenja mill-kariga tiegħu minn Gregorju XII fl-1415. Illum hu għandu 94 sena u jgħix f'monasteru fil-Vatikan. F'Ġunju li għadda, hu laħaq is-70 anniversarju tiegħu bħala qassis.